มันนี่ทูเดย์
SAM งัดโปรโมชั่นฟรีค่าโอนสูงถึง 3%
11 ก.ย. 2558

SAM งัดโปรโมชั่นฟรีค่าโอนสูงถึง 3%
บริษัท บริหารสินทรัพย์สุขุมวิท (บสส.) หรือ SAM เปิดเผยว่า ได้ออกโปรโมชั่นใหม่เจาะลูกค้าที่มีกำลังซื้ออสังหาริมทรัพย์ โดยจะช่วยชำระค่าภาษีและค่าธรรมเนียมการโอนกรรมสิทธิ์สำหรับลูกค้าที่ซื้อทรัพย์และชำระเงินครบ 100% ภายใน 30 ก.ย. นี้ ในอัตราขั้นบันได คือ อัตรา 1% สำหรับทรัพย์มูลค่าไม่เกิน 1 ล้านบาท และ 2% สำหรับทรัพย์มูลค่ากว่า 1-20 ล้านบาท และอัตรา 3% สำหรับทรัพย์มูลค่ากว่า 20 ล้านบาท
สำหรับผลดำเนินงานสิ้นสุดไตรมาส 2 ปีนี้ มีสินทรัพย์ 3.95 แสนล้านบาท เป็นลูกหนี้ด้อยคุณภาพ (เอ็นพีแอล) 3.83 แสนล้านบาท และทรัพย์สินรอการขาย (เอ็นพีเอ) 2.13 หมื่นล้านบาท สิ้นเดือน มิ.ย. เจรจาปรับโครงสร้างหนี้ได้ 2.84 หมื่นล้านบาท ส่วนเอ็นพีเอสามารถจำหน่ายทรัพย์สินเป็นมูลค่า 2,265 ล้านบาท 
ไทยประกันชีวิตผุด 3 สินค้าใหม่
นายอภิรักษ์ ไทพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต เปิดเผยว่า ได้ออก 3 แบบประกันสะสมทรัพย์ระยะสั้นใหม่ที่คุ้มครองชีวิตด้วย ได้แก่ แบบประกันธนทวี ชำระเบี้ย 2 ปี คุ้มครอง 3 ปี มีเงินคืนทุกปี 2.5% ของจำนวนเงินเอาประกันภัย กรณีเสียชีวิตตั้งแต่ปีที่ 2 รับ 200% ของจำนวนเงินเอาประกันภัย แบบชำระเบี้ย 3 ปี ระยะคุ้มครอง 5 ปี มีเงินคืนทุกปี 4% ของจำนวนเงินเอาประกันภัย เสียชีวิตปีที่ 3-5 รับเงิน 300% ของจำนวนเงินเอาประกันภัย และแบบชำระเบี้ย 4 ปี คุ้มครอง 7 ปี มีเงินคืนทุกปี 4.5% ของจำนวนเงินเอาประกันภัย กรณีเสียชีวิตปีที่ 3 รับเงิน 300% ของจำนวนเงินเอาประกันภัย และกรณีเสียชีวิตปีที่ 4-7 รับเงิน 400% ของจำนวนเงินเอาประกันภัย